Jitwettqu 85% tal-miżuri soċjali mħabbra għall-budget ta' din is-sena
Imtella' Lulju 29, 2020 - Aġġornata 29 Ta' Lulju, 2020 6:36pm Il-Ministru għall-Familja u s-Solidarjetà Soċjali, Michael Falzon, qal li minkejja l-isfidi tal-pandemija, il-Ministeru rnexxielu jimplimenta 85% tal-miżuri soċjali tal-budget għal din is-sena. Il-Ministeru għall-Familja u s-Solidarjetà Soċjali qal li fl-ewwel 7 xhur tas-sena wettaq 85% tal-miżuri soċjali tal-budget għal din is-sena. Il-Ministru Michael Falzon qal li s'issa twettqu 22 minn 26 miżura. Fost il-miżuri li twettqu hemm iż-żieda ta' €7 fil-ġimgħa lill-pensjonanti kollha. "Hemmhekk qed nitkellmu fuq 93,000 persuna u hemmhekk għollejniehom kollha. Dik kienet il-ħames żieda konsekuttiva," qal il-Ministru għall-Familja u s-Solidarjetà Soċjali, Michael Falzon. Il-Ministru Falzon qal li miżuri oħrajn jinkludu żidiet fiċ-children's allowance u fis-suppliment li jitħallas mal-pensjoni lil romol bit-tfal filwaqt li l-persuni b'diżabilità severa qed jitħallsu daqs il-paga minima u qed tingħata għajnuna lill-persuni li qed jirċievu t-trattament għall-kanċer. Dr Falzon qal li fil-ġimgħat li ġejjin se jkomplu jiġu indirizzati l-inġustizzji fosthom għall-ħaddiema tal-korpi u tax-xatt/ Għal din il-miżura hemm allokati €13-il miljun li hu maħsub li jitħallsu f'Novembru li ġej.